Kommissie se verslag oor ‘wapenskandaal’ bekendgemaakGripen-vegvliegtuig Foto: gripen.com Die Seriti-kommissie se verslag na die sogenaamde multimiljoenrand-wapenskandaal is Donderdag deur pres. Jacob Zuma bekend gemaak. Zuma het die kommissie op 24 Oktober 2011 aangestel onder leiding van regter Willie Seriti na bewerings van onbehoorlike invloed in die wapentransaksies. Die kommissie is aanvanklik twee jaar gebied en het R40 miljoen gekry om sy ondersoek te voltooi. Die ondersoek het egter langer as vier jaar geduur en meer as R110 miljoen gekos. Die kommissie het sy verslag op 30 Desember verlede jaar aan Zuma oorhandig. Zuma het Donderdag tydens die bekendmaking van die verslag gesê 54 getuies het voor die kommissie verskyn, waaronder oudpres. Thabo Mbeki en van sy destydse kabinetslede. Hy het gesê lede van die kommissie het tydens die ondersoek na die Verenigde Koninkryk, Swede, Frankryk, die VSA, Switserland, Liechtenstein en Duitsland gereis om ondersoek in te stel na ernstige bewerings dat ondersoekers oorsee bewyse van beweerde onregmatige optrede bekom het. Volgens Zuma het die kommissie bevind die rasionaal agter die wapentransaksies was geldig, aangesien die Suid-Afrikaanse Weermag die wapens en ander toerusting wat versoek is nodig gehad het om aan hul mandaat te voldoen. “Die kommissie het ook bevind dat al die wapens en toerusting wat aangekoop is, goed benut word.” Zuma het gesê die kommissie het ook bevind dat die werksgeleenthede wat uit die kontrakte moes vloei, wel gerealiseer het en dat daar meer as 11 900 werksgeleenthede geskep is. Die kommissie moes ook bepaal of enige persone, hetsy van die publiek of in die regering, onbehoorlik gebaat het by die transaksies en of daar regstappe teen hulle gedoen word. Volgens Zuma het die kommissie in die verband bevind dat daar geen onbehoorlike invloed was in die kies van die voorkeurbieërs nie. “Die kommissie het wel daarop gewys dat die groot betalings aan konsultante die indruk geskep het dat die geld dalk bestem was vir die besluitnemers in die wapenaankoopproses en dat hulle dalk omgekoop is,” het Zuma gesê. “Die feit dat sommige van die konsultante destyds senior politici in die regering geken of persoonlik mee kontak gehad het, is as bevestiging aangehaal. Die kommissie het op dié punt gemeld daar is nie ‘n enkele bewys gekry om daarop te dui dat enige van die geld wat deur enige van die konsultante ontvang is, aan enige van die amptenare wat by die verkryging betrokke was, betaal is nie.” Zuma het gesê dit was ook nie die geval met enige lede van die interministeriële komitee wat die proses gemonitor het of enige lede van die kabinet wat die finale besluit geneem het nie. “Volgens die kommissie het die voorkeurbieërs bevestig dat die geld vir konsultante se dienste en niks anders was nie. Sommige van die individue wat betrek is by die bewerings het voor die kommissie getuig en het die bewerings teen hulle weerlê. Nie een van hulle is as getuie gediskrediteer nie.” Zuma het gesê lede van die interministeriële komitee sowel as die tegniese spanne wat evaluasies gedoen het rakende al die aanbiedinge, het ook voor die kommissie getuig dat hulle nie onbehoorlik opgetree het of omgekoop is nie. “Die kommissie het tot die gevolgtrekking gekom dat daar geen gronde is om nadelige afleidings te maak nie in die lig van die direkte en geloofwaardige bewyse wat aan die kommissie voorgelê is ten opsigte van alle wenslike aspekte van sy mandaat. Die regering was van mening dat enige bevindings wat gemaak is wat dui op onbehoorlik optrede, dit aan wetstoepassingsagentskappe oorhandig moes word vir verdere optrede. Daar is geen so bevinding gemaak nie en die kommissie het ook nie enige aanbevelings in die verband gemaak nie.” Die regering het onder andere in 1999 tydens die multi-miljardrand-aanskaffingstransaksie 26 Gripen-vegvliegtuie en 24 Hawk-vegvliegtuie vir die lugmag, en fregatte en duikbote vir die vloot aangekoop.